《谢戴安抚书院额》
宋代·释印肃

普庵以此香，回向大居士。
幻尽觉圆者，妙意难遮覆。
惠我二笔端，三昧非迷悟。
世间岂识知，何处寻门户。
六字光慈化，千古人钦慕。
象出普庵名，天龙常守护。
法本付贤侯，利益何穷数。
伤嗟逐末流，忙忙失元路。
千里万里体无间，世世世间非我所。
谢安抚，云轩密布巴陵时，
愿长青眸垂一顾。

作者简介：释印肃（一一一五～一一六九），号普庵，俗姓余，袁州宜春（今属江西）人。六岁从寿隆院贤和尚出家，二十七岁礼寿隆贤法师落发为僧，二十八岁受甘露大戒于宜春城北开元寺。游湖湘，谒大沩牧庵忠公，有省。十三年，归寿隆。二十三年，主慈化寺。孝宗乾道二年（一一六六），始营梵宇。五年卒，年五十五。有《普庵印肃禅师语录》，收入《续藏经》。事见《语录》卷上《年谱》、《悟道因缘》、《塔铭》。　印肃诗，辑自《普庵印肃禅师语录》，编为三卷。